ไฟแนนซ์ทูเดย์
‘จงฟังความรู้สึกของผู้พูด...ไม่ใช่ฟังแต่คำพูด’
25 เม.ย. 2555

‘จงฟังความรู้สึกของผู้พูด...ไม่ใช่ฟังแต่คำพูด’
...วันก่อนมีโอกาสเจอหน้าบรรดาผู้บริหารนิคมอุตสาหกรรม 2 แห่ง ฟังเขาพูดถึงเงินกู้สร้างเขื่อนแล้วอึ้ง เขาบอกว่าอืดยังกะเรือเกลือ คณะกรรมการบริหารจัดการน้ำและอุทกภัย (กบอ.) ที่มี ปลอดประสพ สุรัสวดี รมว.วิทยาศาสตร์และเทคโนโลยี เป็นประธาน ประชุมแล้วประชุมอีก มีมติให้กระทรวงอุตสาหกรรมพิจารณารายละเอียดการก่อสร้างแนวป้องกันน้ำถาวรของ 6 นิคมอุตสาหกรรม ใน จ.พระนครศรีอยุธยา และปทุมธานีใหม่ เพื่อประกอบการของบประมาณกว่า 5,700 ล้านบาท โดยยกคำอ้างว่าเอกชนคำนวณราคาจากรูปแบบก่อสร้างที่ต่างกัน ทำให้บรรดานิคมแต่ละแห่งถึงกับอึ้งและมึน เพราะราคาที่ถูกกำหนดนั้นมาจากผู้รับเหมา




ล่าสุด นี่ยังไม่มีใครรู้ว่าต้องทำอย่างไร คงต้องรอให้ กนอ.กำลังพิจารณาร่วมกับสมาคมวิศวกรรมสถานแห่งประเทศไทย กว่าจะได้ข้อสรุปต้อง พ.ค.โน่นแนะ
...สุวรรณ แทนสถิตย์ กรรมการรองผู้จัดการใหญ่ ธนาคารกรุงเทพ บอกว่า ขณะนี้คุณภาพลูกค้าหลังเหตุการณ์น้ำท่วมไม่น่าเป็นห่วง ลูกค้าบางส่วนฟื้นตัวแล้ว 100% หลังจากก่อนหน้านี้ธนาคารแต่ละแห่งได้เข้าช่วยลูกค้าด้วยการยืดหนี้และให้ดอกเบี้ยพิเศษ ในส่วนของธนาคารคิดเป็นวงเงินทั้งสิ้น 1-2 หมื่นล้านบาท ทำให้สินเชื่อดอกเบี้ยต่ำ (ซอฟต์โลน) ที่จองมาจากธนาคารแห่งประเทศไทย (ธปท.) ได้รับการจัดสรรประมาณ 1 หมื่นล้านบาท จากวงเงินร่วม 3 แสนล้านบาท ปรากฏว่าขณะนี้มีลูกค้ามาขอวงเงินไม่ถึง 1,000 ล้านบาท ถือว่าน้อยกว่าที่คาด 
สาเหตุเพราะโครงการออกมาช้า ในขณะที่ลูกค้าได้รับความช่วยเหลือจากธนาคารไปก่อนหน้านี้แล้ว 
...การประชุมคณะกรรมการกองทุนฟื้นฟูฯ ในสัปดาห์ที่ผ่านมา ไร้ซึ่งวาระการขายหุ้นธนาคารกรุงไทยในสัดส่วน 5% ออกไปเหมือนที่ลือหึ่งกันในวงการหุ้น พวงทิพย์ ปรมาพจน์ ผู้อำนวยการอาวุโสสายจัดการกองทุน ธนาคารแห่งประเทศไทย (ธปท.) ในฐานะผู้จัดการกองทุนฟื้นฟูฯ บอกว่า การขายหุ้นธนาคารกรุงไทยขณะนี้ยังไม่ชัดเจน แม้ว่า ธปท.จะมีหลักการว่าต้องการให้มีฐานะเป็นธนาคารพาณิชย์ที่ดำเนินการโดยเอกชนก็ตาม แต่การตัดสินใจขายหุ้นธนาคารกรุงไทยหรือไม่ ต้องฟังนโยบายของกระทรวงการคลังด้วยว่าคิดเห็นอย่างไร 
เนื่องจากที่ผ่านมาธนาคารกรุงไทยมีฐานะเป็นธนาคารรัฐที่คลังเข้าดูแลมาตั้งแต่ต้น ต่างจากธนาคารไทยธนาคาร ธนาคารนครหลวงไทย และที่ผ่านมาก็พอมีความสุขดีกับการรับเงินปันผลปีละประมาณ 3,800 ล้านบาท